**Satenta** é unha banda de punk en galego formada no 2015 en Valga, cuxo nome está inspirado na forma en que a xente maior pronuncia certos números, neste caso o 70.

Historia
--------

### Inicios

No 2015, os valgueses **Xacobe Barreiro** e **Andrés Constantino**, que se encontraban experimentando cun proxecto de punk chamado Mitose Masculina, os padroneses **Adrián Rivas** e **David Domínguez**, e o cesurés **Pablo Potel**, que formaba parte doutro grupo da zona que acabaría por desfacerse, deciden xuntarse para formar un grupo que deu lugar a **Satenta**.

  

Nos primeiros ensaios comezaron a tocar uns temas que tiña Andrés a medio facer, así como a compoñer algún tema novo e a preparar algunha cover. Estes tempos estiveron marcados polas ausencias de Pablo por motivos persoais, as cales fixeron que a evolución do grupo fose lenta. Xa no 2017 e con varios temas propios rematados gravan a demo *Lavado Rápido*, que incluía *O Estrume, Cabrón, Pan con Punk* e *Pantallas.* En setembro dese ano chégalles a oportunidade de tocar no Festivalo de Manselle, compartindo cartel con Secho, Noite Fechada e Nao, no que sería o seu primeiro concerto e dándose a coñecer cos seus propios temas, así como con versións de grupos como Guns N' Roses, The Clash, Blink-182 ou The Offspring.

  

No 2018, Pablo Potel deixa a banda, xa que, por motivos académicos decide irse a Dinamarca. Isto deixa ao grupo sen voz e cun futuro incerto. O seu sitio ocúpao o valgués, aínda que suízo de nacemento, **Jonatan Losas** "Pascolo", que entra en Satenta como novo vocalista. Con esta formación aséntaste o grupo e ten presenza en varios festivais coma o III Oeste Rock, o II Festiaguiño ou o Mat-Fest.

### Xa non quedan Señores

No 2019 gravan, no estudio Treboada na Coruña, un EP chamado Xa non quedan Señores, sendo o seu primeiro traballo de estudio. Este EP inclúe os temas *Dame Cambio, Escapar, Pantallas, Os de Sempre, NTK+, San Xoán,* e *Señores,* e foi publicado o 9 de novembro dese mesmo ano. Con motivo desta publicación, programan varios concertos de presentación durante os seguintes meses, dos cales só poden realizar dous debido a que, en xaneiro do 2020, Cobi vese na obriga de deixar a banda por motivos laborais.

Deste xeito o grupo atópase sen batería, situación que se lle complica aínda máis coa chegada da pandemia da COVID-19.

Membros
-------

### Formación actual

|  |  |  |
| --- | --- | --- |
| \* | Jonatan Losas "Pascolo" | Voz |
| \* | Adrián Rivas | Guitarra |
| \* | Andrés Constantino | Guitarra |
| \* | David Domínguez | Baixo |

### Antigos membros

|  |  |  |
| --- | --- | --- |
| \* | Pablo Potel | Guitarra, voz |
| \* | Xacobe Barreiro "Cobi" | Batería |

Discografía
-----------

* *Lavado Rápido* (2017) (Demo)
* *Xa non quedan Señores* (2019) (EP)

Notas
-----

1. ↑  "Orixe do nome de Satenta". *Satenta.com*. Consultado o 15/03/2022.
2. ↑  "Biografía oficial de Satenta". *Satenta.com*. Consultado o 15/03/2022.
3. ↑  "Festivalo en Satenta.com". *Satenta.com*. Consultado o 15/03/2022.
4. ↑  "Oeste Rock en La Voz de Galicia". *La Voz de Galicia*. Consultado o 23/01/2021.
5. ↑  "Festiaguiño en La Voz de Galicia". *La Voz de Galicia*. Consultado o 23/01/2021.
6. ↑  "Mat-Fest en Satenta.com". *Satenta.com*. Consultado o 15/03/2022.
7. 1 2  "Xa non quedan Señores, Satenta". *Web de Satenta*. Consultado o 15/03/2022.
8. ↑  "Cobi deixa Satenta". *Satenta.com*. Consultado o 15/03/2022.
9. ↑  "Membros do grupo". *Satenta.com*. Consultado o 15/03/2022.
10. ↑  "Demo Lavado Rápido na biografía de Satenta". *Satenta.com*. Consultado o 15/03/2022.

Véxase tamén
------------

### Ligazóns externas

* Sitio web do grupo
* II Festiaguiño - La Voz de Galicia
* III Oeste Rock - La Voz de Galicia